ધાર્મિક દ્રષ્ટીથી લગ્ન એક સંસ્કાર ગણાય છે. કાયદાની ભાષામાં એક કરાર ગણાય છે. ને નવદંપતી માટે પ્રભુતામાં પગલા માંડવાનો પ્રારંભ એટલે જ લગ્ન. આખરે તો લગ્નજીવન, દામ્પત્ય જીવન, નવ દંપતી માટે સંસાર યાત્રાની શુભ શરુઆત છે. પોતાના નવા સાંસારિક જીવનના પ્રવાસનો પ્રારંભ પણ છે, સફર પણ છે. જેને વિધીવત પ્રારંભ કરવાનો અવસર એટલે જ લગ્ન. લગ્ન એટલે બંને પાત્રોના કુટુંબીજનોના નવા નવા સગા સંબંધોની અનોખી ગૂંથણી. પુત્ર કોઈના માટે જમાઈ બનતો હોય છે, પુત્રી કોઈના ઘરની પુત્રવધુ સ્વરૂપે ઘરની શોભા વધારતી હોય છે. લગ્ન એટલે બંને પાત્રોના માતાપિતાને સાસુ સસરાનું બિરુદ પામવાનો, પોતાનો માનમોભો વધારવાનો અનોખો પ્રસંગ. લગ્ન એટલે પોતાની વહાલસોઈ, લાડકોડથી ઉછરેલી દીકરીને સાસરે વળાવવાનો, વિદાય આપવાનો આનંદનો છતાં અંતરમાં વિષાદનો પ્રસંગ. બીજી બાજુ બીજા માતાપિતાને પોતાના ઘરે વહાલસોયા પુત્ર માટે વહુ લાવવાનો હરખનો પ્રસંગ. લગ્ન એટલે બે વિજાતીય વ્યક્તિઓને પોતાના કુટુંબની વંશવૃદ્ધિ માટે જાતીય જીવનનો પ્રારંભ કરવા માટેની, કાયદેસરની તેમજ સામાજિક અનુમતિ. લગ્ન પછી પોતાનું પિયર છોડીને આવેલી પત્નીનો આધાર પોતાનો પતિ હોય છે. તેથી પત્નીની કાળજી લેવાની, તેની જરૂરિયાતોને ધ્યાનમાં રાખવાની, તેના પાલનપોષણની જવાબદારી પણ પતિની થતી હોય છે. પત્ની માટે પોતાનો પતિ સર્વસ્વ હોય છે.